Diari Oficial de la Generalitat Valenciana


Sumari del DOGV 9912, del 09-08-2024 (2024/8266)

ORDE 4/2024, d'1 d'agost, de la Conselleria d'Agricultura, Aigua, Ramaderia i Pesca, per la qual s'establixen les bases reguladores per a la concessió d'ajudes per a l'avaluació genètica de les femelles de l'espècie bovina, ovina i caprina mitjançant el control oficial del rendiment lleter i altres activitats de control lleter per a determinar la qualitat genètica o el rendiment de bestiar.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/08/01/4/dof/vci/html**

### Dades del document

Número de DOGV
:   9912

Data del DOGV
:   09-08-2024

Secció del DOGV
:   I. DISPOSICIONS GENERALS

Número del document
:   2024/8266

CVE
:   TWCR-J-5641-8150

Data del document
:   01-08-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * explotació lletera
    * boví
    * ajuda a l'agricultura
    * oví
    * suport econòmic
    * caprí
    * llet
    * genètica

ÍNDEX

Preàmbul

Article 1. Objecte de l’ajuda

Article 2. Definicions

Article 3. Beneficiaris i requisits

Article 5. Convocatòria d’ajudes

Article 6. Procediment de concessió i criteris de valoració

Article 7. Presentació de sol·licituds

Article 8. Tramitació i resolució de les ajudes

Article 9. Justificació i pagament de les subvencions

Article 10. Procediment de control i reintegrament de les quantitats percebudes indegudament

Article 11. Modificació de la resolució de concessió

Article 12. Règim de compatibilitat i límits de l’ajuda

Article 13. Transparència

Article 14. Protecció de dades de caràcter personal

Disposició addicional primera. Clàusula de no gasto públic

Disposició addicional segona. Absència de clàusules de responsabilitat social

Disposició derogatòria única. Derogació normativa anterior

Disposició final primera. Delegació de competències

Disposició final segona. Disposició aplicable i desplegament

Disposició final tercera. Normes aplicables al procediment de concessió

Disposició final quarta. Entrada en vigor

PREÀMBUL

I

Mitjançant la present orde d’ajudes es pretén compensar els costos generats per les activitats de control del rendiment lleter dutes a terme per les entitats de control lleter i les associacions o organitzacions de criadors.

L’objecte d’estes ajudes és continuar amb el suport econòmic i mantindre’l en atenció als importants beneficis que el sector rep per la implantació generalitzada d’este sistema, adaptant-se al nou marc normatiu en haver sigut derogat el Reial decret 368/2005, de 8 d’abril, pel qual es regula el control oficial del rendiment lleter per a l’avaluació genètica en les espècies bovina, ovina i caprina, mitjançant la publicació del Reial decret 663/2023, de 18 de juliol, pel qual es regula el control de rendiment lleter per a l'avaluació genètica en les espècies bovina, ovina i caprina, s'establixen les bases reguladores de les subvencions al control de rendiment lleter i es modifiquen diversos reials decrets en matèria agrària, es regula el control oficial del rendiment lleter, la finalitat del qual és l’avaluació genètica dels reproductors mitjançant la comprovació sistemàtica de la quantitat i qualitat de la llet produïda per les femelles de les espècies bovina, ovina i caprina, inscrites en els llibres genealògics portats per les associacions de criadors de bestiar selecte, reconegudes oficialment. Així mateix es reconeixen els requisits per a l’autorització de les entitats de control lleter en les races de bestiar d’estes espècies i en el seu capítol VI s’establixen les bases reguladores de les subvencions al control de rendiment lleter, i és una normativa de caràcter bàsic.

És important donar suport econòmic a aquells ramaders que tot i que no complixen els requisits que establix el Reial decret 663/2023 de 18 de juliol per a ser beneficiaris de les ajudes, perquè no estan inscrits en el llibre genealògic corresponent, també realitzen activitats de control lleter per a determinar la qualitat genètica o el rendiment de bestiar i permeten disposar d’exemplars amb un valor genètic comprovat que permeta una producció lletera sostenible.

II

Estes ajudes s’ajusten al que es disposa en el capítol III, secció 1, article 27.2.b, del Reglament (UE) 2022/2472, de la Comissió, de 14 de desembre de 2022, pel qual es declaren determinades categories d’ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (d’ara en avant, Reglament (UE) 2022/2472, de la Comissió, de 14 de desembre de 2022). Així mateix, s’ajusta a les altres directrius d’este article 27 aplicables a l’ajuda en qüestió.

Esta orde deroga l’Orde de 5 de maig de 2006, de la Conselleria d’Agricultura, Pesca i Alimentació, per la qual s’establixen les bases reguladores de les ajudes al control oficial del rendiment lleter per a l’avaluació genètica de les femelles de les espècies bovina, ovina i caprina.

Les subvencions a les quals es referix esta orde es finançaran amb càrrec als Pressupostos Generals de l’Estat, d’acord amb el que disposa l’article 29 del Reial decret 663/2023, de 18 de juliol, segons les quanties assignades a la Comunitat Valenciana pel Ministeri d’Agricultura, Pesca i Alimentació en el si de la Conferència Sectorial d’Agricultura i Desenvolupament Rural, així com amb càrrec als crèdits disponibles de la mateixa Conselleria d’Agricultura, Aigua, Ramaderia i Pesca per a estes activitats.

Les actuacions objecte d’esta ajuda s’inclouen en l’objectiu estratègic 3: «Millorar la competitivitat de les explotacions ramaderes», línia d’actuació S0286, del programa pressupostari 714D00 del Pla estratègic de subvencions 2024-2026, aprovat per la Resolució de 5 d’abril de 2024, del conseller d’Agricultura, Ramaderia i Pesca.

III

En la tramitació d’esta norma s’han respectat els principis de necessitat, eficàcia, proporcionalitat, seguretat jurídica, transparència i eficiència previstos en l’article 129.1 de la Llei 39/2015, d’1 d’octubre, del procediment administratiu comú de les administracions públiques.

Tenint en compte l’adequació dels principis de necessitat i eficàcia, la present normativa està justificada per una raó d’interés general i pretén ser l’instrument per a ajudar en la competitivitat de la ramaderia, i incrementar-la, com a activitat central de les zones rurals per a contribuir a la millora de la sostenibilitat econòmica de cada explotació, garantir la diversitat de les activitats en el medi rural, facilitar el manteniment de la protecció en les zones rurals i conservar i millorar el medi ambient. Cal tindre en compte, a més, que la ramaderia d’aptitud lletera requerix la necessitat d’innovació constant mitjançant la incorporació de noves tecnologies i avanços científics, amb exemplars que tinguen un valor genètic contrastat que permeta una producció lletera sostenible.

En virtut del principi de proporcionalitat, esta norma pretén atendre la necessitat d’establir l’aprovació d’unes bases reguladores d’estes ajudes en règim de concurrència competitiva, dirigides a les explotacions ramaderes que tinguen la condició de pime agrària, si complixen les condicions previstes en esta orde sense que hi haja altres mesures menys restrictives de drets, o que imposen menys obligacions als destinataris.

El principi de seguretat jurídica exigix que la normativa s’exercisca de manera coherent amb la resta de l’ordenament jurídic, per a generar un marc normatiu estable i predictible. Esta normativa s’emmarca adequadament en este principi, ja que respon al repartiment competencial establit en el nostre règim nacional i autonòmic, així com en la normativa europea, i s’establix, mitjançant el Decret 112/2023, de 25 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, l’exercici de la potestat reglamentària en matèria de ramaderia a la Conselleria d’Agricultura, Aigua, Ramaderia i Pesca i en el seu procediment de tramitació consten els informes favorables dels òrgans de control i supervisió que garantixen la seguretat jurídica de la norma.

En aplicació del principi de transparència, en el procés d’elaboració d’esta normativa s’han seguit els procediments establits de transparència i accés a la informació pública de la ciutadania i s’han realitzat els tràmits d’audiència pública i informació en els termes establits en l’article 133 de la Llei 39/2015, d’1 d’octubre, i en els articles 14 a 16 de la Llei 4/2023, de 13 d’abril, de participació ciutadana i foment de l’associacionisme de la Comunitat Valenciana. En el preàmbul de la norma, es reflectixen de manera clara tant els objectius com la seua justificació, i en les seues bases, la publicació de les convocatòries i la seua resolució, perquè se’n prenga coneixement públic.

En aplicació del principi d’eficiència, en el present text s’ha tingut en consideració com a objectiu principal la reducció de les càrregues administratives que l’aplicació d’esta norma porta implícita. En este sentit, interessa destacar el següent, atés el caràcter de persones jurídiques de les entitats beneficiàries d’estes subvencions, i en aplicació del que s’establix en l’apartat 2 de l’article 14 de la Llei 39/2015, d’1 d’octubre, s’establix la tramitació electrònica del procediment i es facilita així el procés de presentació de sol·licituds, notificacions i esmenes, entre altres tràmits.

Per tot el que s’ha exposat, i en virtut de les facultats que em conferix l’article 28.e de la Llei 5/1983, de 30 de desembre, del Consell, i els articles 160.2.b i 165.2 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en atenció al que exposa el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i el Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, després de la realització del tràmit d’audiència i informació pública, recaptats els informes preceptius de l’Advocacia General i de la Intervenció, conforme amb el Consell Jurídic Consultiu i a proposta de la direcció general competent en matèria de ramaderia,

ORDENE

*Article 1. Objecte de l’ajuda*

Esta orde té per objecte establir, en règim de concurrència competitiva, les bases reguladores de les ajudes destinades a:

a) Les activitats del control lleter oficial a la Comunitat Valenciana, previstes en el capítol VI del Reial decret 663/2023, de 18 de juliol.

b) Les activitats de control lleter per a determinar la qualitat genètica o el rendiment de bestiar en explotacions de la Comunitat Valenciana en femelles no inscrites en el corresponent llibre genealògic.

*Article 2. Definicions*

A l’efecte d’esta orde seran aplicables les definicions previstes en l’article 2 del Reial decret 663/2023, de 18 de juliol, o qualsevol que el substituïsca.

*Article 3. Beneficiaris i requisits*

1. Per als sol·licitants de l’ajuda corresponents a l’article 1.a:

Les ajudes es concediran a favor de les entitats de control lleter o, si és el cas, de les associacions o organitzacions de criadors que complisquen els requisits següents:

a) Ser una entitat de control lleter segons el que s’establix en l’article 6 del Reial decret 663/2023, de 18 de juliol, o ser una associació o organització de les definides en l’article 2.a del Reial decret 663/2023, de 18 de juliol, i que realitze activitats incloses en la definició de control de rendiment lleter en l’article 2.d del mateix reial decret o qualsevol que el substituïsca.

b) Complir els requisits exigits per l’article 13 de la Llei 38/2003, de 17 de novembre, general de subvencions.

c) Tindre la condició de PYME agrària d’acord amb el que s’establix en l’article 2.52 i l’annex I del Reglament (UE) número 2022/2472, de la Comissió, de 14 de desembre de 2022.

d) No tindre la consideració d’empresa en crisi, d’acord amb l’article 2.59 del Reglament (UE) número 2022/2472, de la Comissió, de 14 de desembre de 2022.

e) No estar subjectes a una orde de recuperació pendent després d’una decisió prèvia de la Comissió que haja declarat una ajuda il·legal i incompatible amb el mercat interior.

f) Les explotacions ramaderes han d’estar situades a la Comunitat Valenciana i inscrites en el Registre d’explotacions ramaderes, previst en l’article 3 del Reial decret 479/2004, de 26 de març, pel qual s’establix i es regula el Registre d’explotacions ramaderes.

g) Els titulars de les explotacions ramaderes que participen en el control de rendiment lleter hauran de complir els requisits i les obligacions establits en l’article 11 del Reial decret 663/2023, de 18 de juliol, o qualsevol que el substituïsca.

2. Per als sol·licitants de l’ajuda corresponents a l’article 1.b:

Les ajudes es concediran a favor de les entitats de control lleter o, si és el cas, de les associacions o organitzacions de criadors que complisquen els mateixos requisits de l’apartat anterior excepte el subapartat g.

*Article 4. Actuacions objecte de subvenció i quantia*

1. De l’activitat prevista en l’article 1.a d’esta orde:

a) Seran subvencionables les activitats de control lleter oficial corresponents a lactacions finalitzades i vàlides amb secatge que complisquen el que es disposa en la Resolució de 10 de desembre de 2020, de la Direcció General de Produccions i Mercats Agraris, per la qual es publiquen les recomanacions del Comité Internacional per al Control del Rendiment Animal (ICAR), d’acord amb les instruccions aplicable d’estes establides per la Comissió Nacional de Control Lleter Oficial o, en defecte d’això, aquelles lactacions que complisquen els requisits que s’acorden en esta Comissió reflectits en les noves reglamentacions de control lleter que es puguen aprovar per a cada una de les espècies diferents.

b) La quantia de l’ajuda i els seus límits per a cada lactació finalitzada i vàlida s’hauran d’ajustar als imports màxims següents establits en l’annex I del Reial decret 663/2023, de 18 de juliol:

1a. Boví: 10 euros.

2a. Oví: 5 euros.

3a. Caprí: 5 euros.

2. De l’activitat prevista en l’article 1.b d’esta orde:

a) Seran subvencionables:

1a. Oví-caprí: conjunt d’actuacions que prevegen tres controls de producció per lactació, separats entre 45 i 75 dies entre si amb temps transcorregut entre el part i el primer control que siga de 45-90 dies.

2a. Boví: conjunt d’actuacions que prevegen onze controls de producció per lactació realitzats cada 30 dies.

b) La quantia de l’ajuda i els seus límits per a cada lactació finalitzada, vàlida i no comptabilitzada en l’apartat a d’este article, que complisca els requisits anteriors per a cada espècie, s’ajustaran als imports màxims següents:

1a. Boví: 6 euros.

2a. Oví: 4 euros.

3a. Caprí: 4 euros.

3. El període de lactacions estarà comprés entre l’1 de novembre de l’any anterior i el 31 d’octubre de l’any en curs.

4. L’impost sobre el valor afegit (IVA) no serà subvencionable, excepte quan no siga recuperable d’acord amb la legislació nacional d’IVA.

5. L’import de la subvenció concedida a cada beneficiari no podrà superar el 70 % del cost total de l’activitat objecte de la subvenció d’acord amb l’article 27.5.a del Reglament (UE) número 2022/2472, de la Comissió, de 14 de desembre de 2022.

*Article 5. Convocatòria d’ajudes*

Les convocatòries es publicaran, per resolució de la persona titular de la direcció general competent en matèria de ramaderia, en el *Diari Oficial de la Generalitat Valenciana*, i hauran d’establir:

a) El termini de presentació de sol·licituds.

b) Els imports globals màxims que es determinen per a cada anualitat d’acord amb les disponibilitats pressupostàries.

c) El model de sol·licitud i la informació relativa a la manera de presentar, així com la documentació requerida en el procediment i l’adreça oportuna de les seus electròniques de la Generalitat.

En tot cas, les convocatòries anuals han d’incloure els aspectes indicats en l’art. 166 de la Llei 1/2015, de 6 de febrer, d’hisenda pública, del sector públic instrumental i de subvencions.

*Article 6. Procediment de concessió i criteris de valoració*

1. Els criteris objectius per a establir el repartiment total de punts seran els següents:

a) Ajudes destinades a les activitats previstes en l’article 1.a:

1a. Nombre de lactacions en l’any de referència: 4 punts. El repartiment del total de punts per este criteri entre els sol·licitants es farà de manera proporcional al nombre de lactacions que hagen realitzat durant l’any de referència cada un d’estos.

2a. Caràcter supraautonòmic de l’entitat de control lleter sol·licitant: 6 punts.

3a. Entitats de control lleter i associacions o organitzacions de criadors de races autòctones (annex I de l’RD 45/2019, de 8 de febrer): 3 punts.

4a. Entitats de control lleter i associacions o organitzacions de criadors de races integrades o altres races reconegudes a Espanya segons annex I de l’RD 45/2019, de 8 de febrer: 2 punts.

b) Ajudes destinades a les activitats previstes en l’article 1.b:

1a. Nombre de lactacions en l’any de referència: 4 punts. El repartiment del total de punts per este criteri entre els sol·licitants es farà de manera proporcional al nombre de lactacions que hagen realitzat durant l’any de referència cada un d’estos.

2a. Caràcter supraautonòmic de l’entitat de control lleter sol·licitant: 6 punts.

3a. Nombre d’explotacions: 4 punts. El repartiment del total de punts per este criteri entre els sol·licitants es farà de manera proporcional al nombre d’explotacions de cada un d’estos.

4a. Nombre d’UBG corresponents a animals en producció: 1 punt. El repartiment del total de punts per este criteri entre els sol·licitants es farà de manera proporcional al nombre d’UBG de cada un d’estos.

2. Només podran ser beneficiaris de les ajudes els sol·licitants que obtinguen, almenys, 4 punts. Quan l’import que s’haja de concedir als sol·licitants que obtinguen com a mínim esta puntuació excedisca les disponibilitats pressupostàries, l’òrgan competent efectuarà el prorrateig, entre els beneficiaris de la subvenció, de l’import global màxim destinat a les subvencions.

*Article 7. Presentació de sol·licituds*

1. Les sol·licituds d’ajuda es presentaran telemàticament a través del model normalitzat que es publicarà en la seu electrònica de la Generalitat, en el termini i la forma que es determine en la convocatòria corresponent.

2. Les associacions o les organitzacions de criadors no podran sol·licitar esta subvenció a títol individual si estan integrades en una entitat de control lleter que sol·licite la subvenció per a la mateixa activitat i a la mateixa comunitat autònoma.

3. D’acord ambl que es preveu en l’article 14.3 de la Llei 39/2015, d’1 d’octubre, les sol·licituds s’han de presentar electrònicament a través de la seu electrònica de la Generalitat.

*Article 8. Tramitació i resolució de les ajudes*

1. La instrucció del procediment de concessió de subvencions correspon al servici amb competències en matèria de producció animal, que farà d’ofici totes les actuacions que estime necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i haurà de remetre a l’òrgan col·legiat un informe d’avaluació de les sol·licituds en què conste que de la informació que està en el seu poder es desprén que les persones beneficiàries complixen tots els requisits per a accedir a l’ajuda.

2. L’òrgan col·legiat haurà d’emetre un informe en el qual es concrete el resultat de l’avaluació efectuada, i sobre la base d’este s’haurà de formular la proposta de resolució de concessió de les ajudes, que, a través de l’òrgan instructor, s’elevarà a la persona titular de la direcció general competent en matèria de ramaderia. Este òrgan col·legiat estarà integrat per 3 persones nomenades per la persona titular de la direcció general competent en matèria de ramaderia: la persona que ostenta la direcció del servici amb competències en matèria de ramaderia que actuarà en qualitat de president, la persona que ostenta la direcció de secció que actuarà en qualitat de vicepresident i un veterinari o veterinària d’este servici que actuarà com a secretari o secretaria. En la designació s’intentarà aconseguir la paritat pel que fa a la presència equilibrada d’hòmens i dones, d’acord amb la normativa estatal i autonòmica en matèria d’igualtat. En cas que hi haja vacant, absència, malaltia o una altra causa legal, el president serà substituït pel vicepresident. Totes les persones integrants de l’òrgan col·legiat, així com els seus suplents en cas que hi haja vacant, absència, malaltia o una altra causa legal, les designarà la persona titular de la direcció general competent en matèria de ramaderia.

3. A la vista de la documentació aportada, de l’informe i de la proposta de resolució de l’òrgan col·legiat, el director general competent en matèria de ramaderia, per delegació del conseller competent en matèria de ramaderia, resoldrà la concessió d’estes ajudes, d’acord amb els criteris de valoració previstos en l’article 6 i amb la disponibilitat pressupostària. La resolució inclourà la concessió o denegació expressa de la subvenció.

4. El termini màxim per a resoldre i notificar la resolució del procediment no podrà excedir els 6 mesos comptats a partir de la data de publicació de l’extracte corresponent a la convocatòria anual en el *Diari Oficial de la Generalitat Valenciana*  o, si així ho determina la respectiva convocatòria, comptats a partir d’una data posterior d’acord amb l’article 25.4 de la Llei 38/2003, de 17 de novembre, general de subvencions. Si no s’ha dictat ni publicat cap resolució expressa en este termini de sis mesos, els interessats podran considerar desestimada la sol·licitud, segons l’article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana, i l'article 25.5 de la Llei general de subvencions.

5. La resolució de concessió posa fi a la via administrativa i esta podrà ser recorreguda potestativament en reposició davant del conseller competent en matèria de ramaderia, o la persona en qui delegue, o ser impugnada directament davant de l’orde jurisdiccional contenciós administratiu, segons el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i 46.1 de la Llei 29/1998, de 13 de juliol, reguladora de la jurisdicció contenciosa administrativa.

*Article 9. Justificació i pagament de les subvencions*

1. El pagament de la subvenció es farà una vegada finalitzada l’activitat subvencionada, prèvia justificació de les activitats realitzades i després d’efectuar els controls administratius o sobre el terreny que siguen necessaris.

2. La justificació dels gastos subvencionables s’ha de fer abans del 15 de novembre de l’any en curs.

3. Esta justificació es farà mitjançant l’aportació de la següent documentació relativa a cada raça d’aptitud lletera objecte de subvenció:

a) Certificat de les lactacions finalitzades i vàlides per a les quals se sol·licita l’ajuda.

b) De conformitat amb el que es disposa en l’article 26.3 i 26.4 del Reial decret 663/2023, de 18 de juliol, o qualsevol que el substituïsca.

c) El concepte de les factures haurà d’estar detallat, no ha d’incloure conceptes genèrics i s’han d’adjuntar els justificants de pagament d’estes.

d) Declaració responsable de:

– no estar incurs en les prohibicions per a obtindre la condició de beneficiari que establix l’article 13 de la Llei 38/2003, general de subvencions;

– no ser deutor de la Generalitat per reintegrament de subvencions, que complix els requisits exigits en la normativa reguladora i que disposa de la documentació que així ho acredita;

– comprometre’s a mantindre’n el compliment durant el temps inherent a l’exercici del dret de cobrament de la subvenció.

e) Qualsevol altre document que especifique la convocatòria.

4. Els documents justificatius dels gastos realitzats a càrrec de la quantitat concedida han de comprendre el gasto total de l’activitat subvencionada, encara que la quantia de la subvenció siga inferior.

5. El beneficiari ha de disposar de llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l’exercici adequat de les facultats de comprovació i control.

6. La justificació de l’ajuda es farà a través del model normalitzat, que es publicarà en la seu electrònica de la Generalitat, i s’haurà de presentar telemàticament i degudament formalitzat juntament amb la documentació necessària a la direcció general competent en matèria de ramaderia, amb anterioritat a la data indicada en l’apartat dos d’este article.

7. A la vista dels documents aportats, la direcció general competent en matèria de ramaderia farà els controls necessaris per a verificar la realització de les actuacions subvencionades.

8. No obstant això, en tot el que fa referència als gastos subvencionables i la seua justificació, quan hi haja dubtes d’interpretació sobre esta qüestió, seran aplicables els articles 30 i 31 de la Llei 38/2003, de 17 de novembre, general de subvencions.

9. Es podran concedir acomptes de pagament de les ajudes segons establix l’article 26.7 del Reial decret 663/2023, de 18 de Juliol, o qualsevol que el substituïsca.

*Article 10. Procediment de control i reintegrament de les quantitats percebudes indegudament*

1. D’acord amb el que establix l’article 165.2.j de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la direcció general competent en matèria de ramaderia elaborarà un pla de controls que caldrà que l’aprove, amb caràcter previ a l’execució, l’òrgan concedent de les ajudes, en el qual s’especificaran els tipus de controls que s’hauran de fer, els criteris de selecció de la mostra i el percentatge mínim d’ajuda que s’ha de controlar sobre el total pagat en eixa línia. Estos controls, que es faran durant la tramitació de l’ajuda (siguen controls administratius o sobre el terreny) o *a posteriori*, permetran verificar que els beneficiaris complixen els requisits exigits per a percebre les ajudes previstes en l’orde i, especialment, els aspectes que arreplega el Reglament (UE) 2022/2472, de la Comissió, de 14 de desembre de 2022.

Els plans de control han d’incloure, entre altres: l’organització entre les autoritats competents i entre estes i els organismes delegats si n’hi ha; declaració dels objectius a aconseguir; tasques, responsabilitats i funcions del personal; procediments de mostreig, mètodes i tècniques de control; interpretació dels resultats i decisions consegüents; actuació que s’ha de mamprendre arran dels controls oficials; cooperació amb altres servicis o departaments implicats, i verificació de la idoneïtat dels mètodes.

2. La falta de justificació, la insuficiència d’esta o la presentació de la justificació fora del termini que establix este apartat i, en general, qualsevol incompliment de les obligacions del beneficiari que preveuen estes bases o les que establix amb caràcter general l’article 14 de la Llei 38/2003, de 17 de novembre, general de subvencions, determinarà el desistiment sense efecte i la revocació total o parcial de la resolució de concessió, i l’obligació de reintegrament de les quantitats percebudes indegudament, d’acord amb el que establix el títol II de la Llei 38/2003, de 17 de novembre, i l’article 172 de la Llei 1/2015, de 6 de febrer, sense perjuí de les responsabilitats o les sancions que siguen procedents, derivades de la infracció o les infraccions en què es puga haver incorregut a conseqüència d’este incompliment.

*Article 11. Modificació de la resolució de concessió*

Tota alteració de les condicions tingudes en compte per a la concessió de la subvenció, i en tot cas l’obtenció concurrent de subvencions atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió segons el que s’establix en la Llei 38/2003, de 17 de novembre, general de subvencions, i en la legislació de procediment administratiu comú vigent.

*Article 12. Règim de compatibilitat i límits de l’ajuda*

1. Estes ajudes seran compatibles amb qualsevol altra que, per a la mateixa finalitat i objecte, puguen establir altres administracions públiques o altres ens públics o privats, nacionals o internacionals, sempre que no superen els límits a què es referix l’article 4.

2. Quan les activitats hagen sigut finançades, a més de fer-ho amb la subvenció prevista en esta orde, amb altres subvencions per a la mateixa finalitat, s’haurà d’acreditar en la sol·licitud d’ajudes, o la justificació posterior, l’import, la procedència i l’aplicació d’estos fons a les activitats subvencionades.

3. Les ajudes amb costos subvencionables identificables exemptes de l’obligació de notificació en virtut del Reglament 2022/2472, es podran acumular amb qualsevol altra ajuda estatal, sempre que estes ajudes es referisquen a costos subvencionables identificables diferents, o amb qualsevol altra ajuda estatal corresponent, parcialment o totalment, als mateixos costos subvencionables, únicament si esta acumulació no supera la intensitat d’ajuda o l’import d’ajuda més elevats aplicables a esta classe d’ajuda d’acord amb estes directrius.

4. Estes ajudes no s’acumularan amb els pagaments previstos en l’article 145.2 i en l’article 146, del Reglament (UE) núm. 2021/2115, corresponents als mateixos costos subvencionables si esta acumulació dona lloc a una intensitat o un import de l’ajuda superior al límit esmentat.

5. L’import de les subvencions regulades en esta orde en cap cas podrà superar, aïlladament o en concurrència amb altres subvencions o ajudes d’altres administracions públiques o ens públics o privats, nacionals o internacionals, destinades al mateix fi, el cost de l’activitat subvencionada, els límits de l’article 4, ni els límits establits en cada cas en l’article 27.5.a del Reglament (UE) núm. 2022/2472, de la Comissió, de 14 de desembre de 2022, sense perjuí de límits més estrictes previstos per a cada any en la respectiva convocatòria.

6. Estes ajudes no s’acumularan amb cap ajuda *de minimis*  corresponent als mateixos costos subvencionables si esta acumulació dona lloc a una intensitat o un import de l’ajuda superior al límit esmentat.

*Article 13. Transparència, subministrament d’informació i dades obertes.*

1. Les entitats privades han de complir les obligacions de publicitat activa que estan arreplegades en el capítol II del títol I de la Llei 19/2013, de 9 de desembre, de transparència, accés a la informació pública i bon govern, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural ajudes o subvencions de les entitats públiques de la Comunitat Valenciana que s’arrepleguen en l’article 3 de la Llei 1/2022, de 13 d’abril, de transparència i bon govern de la Comunitat Valenciana, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’han de publicar en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat, o bé mitjançant la plataforma TEP - Transparència Entitats Privades, de GVA Oberta, a la qual es pot accedir en www.gvaoberta.gva.es/tep.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

2. Sense perjuí de les obligacions previstes en l’apartat anterior, les ajudes i els beneficiaris d’estes han de complir amb les obligacions en matèria de transparència i publicitat activa establides en la Llei 19/2013, de 9 de desembre, en la Llei 1/2022, de 13 d’abril, i altra normativa aplicable.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Article 14. Protecció de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En la convocatòria s’inclourà la informació que s’ha de facilitar a les persones interessades en relació amb les seues dades de caràcter personal, d’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

3. En el disseny dels formularis de sol·licitud i l’aportació documental, i en les publicacions i altres actes administratius, s’han de tindre en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

4. En tota la gestió de les ajudes s’ha de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades que permeten aconseguir la integritat i la confidencialitat de les dades.

DISPOSICIONS ADDICIONALS

*Primera. Clàusula de no gasto públic*

L’aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que puguen resoldre’s segons la consignació pressupostària que s’establisca en l’exercici corresponent.

*Segona. Absència de clàusules de responsabilitat social*

De conformitat amb el que es preveu en l’article 19 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, l’objecte d’esta ajuda no és rellevant en relació amb aspectes de caràcter social, de transparència, ètics o mediambientals, atés el caràcter dels beneficiaris, que són entitats de control lleter o associacions o organitzacions de criadors.

DISPOSICIÓ DEROGATÒRIA

*Única. Derogació normativa*

Queda derogada l’Orde de 5 de maig de 2006, de la Conselleria d’Agricultura, Pesca i Alimentació, per la qual s’aproven les bases reguladores de les ajudes al control oficial del rendiment lleter per a l’avaluació genètica de les espècies bovina, ovina i caprina (DOGV 5264, 23.05.2006).

Així mateix, queden derogades totes les disposicions de rang igual o inferior que s’oposen al que disposa esta orde.

DISPOSICIONS FINALS

*Primera. Delegació de competències*

1. Es delega en la persona titular de la direcció general competent en matèria de ramaderia la competència per a dictar la resolució de convocatòria, les resolucions de concessió, denegació, reintegrament i revisió de les ajudes previstes en esta orde.

2. Els recursos de reposició interposats davant de les resolucions de la persona titular de la direcció general competent en matèria de ramaderia seran resolts pel conseller competent en matèria de ramaderia, o la persona en qui delegue.

*Segona. Disposicions aplicable i desplegament*

Es faculta la persona titular de la direcció general competent en matèria de ramaderia per a dictar els actes, les resolucions i les instruccions que siguen necessaris per a aplicar esta orde.

*Tercera. Normes aplicables al procediment de concessió*

A més de la mateixa orde, esta disposició s’adopta en el marc de les directrius i previsions bàsiques sobre control de rendiment lleter en les races de bestiar de les espècies bovina, ovina i caprina, contingudes en el Reial decret 663/2023, de 18 de juliol, o la normativa bàsica que el substituïsca, el qual, a més, serà aplicable en tots aquells aspectes no inclosos en esta disposició.

*Quarta. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

  

València, 1 d'agost de 2024

Miguel Barrachina Ros

Conseller d'Agricultura, Aigua, Ramaderia i Pesca


Còpia Permalink ELI